b'\n_START_ARTICLE_\nPrinsesse Lilian af Sverige\n_START_PARAGRAPH_\nPrinsesse Lilian af Sverige (oprindeligt Lilian May Davies, 30. august 1915 i Wales - 10. marts 2013 i Stockholm) var prinsesse af Sverige og hertuginde af Halland. Hun var enke efter prins Bertil af Sverige, som var kong Carl XVI Gustafs onkel._NEWLINE_Lilian stammede fra Wales og var datter af William John Davies og Gladys Mary Curran. F\xc3\xb8r hun m\xc3\xb8dte prins Bertil, var hun gift med skuespilleren Ivan Craig. Under anden verdenskrig arbejdede Lilian, dengang fru Craig, p\xc3\xa5 en fabrik, som producerede radioer til den britiske fl\xc3\xa5de, og p\xc3\xa5 et sygehus for s\xc3\xa5rede soldater._NEWLINE_I 1943 m\xc3\xb8dte hun prins Bertil af Sverige. De blev et par, men kunne af politiske \xc3\xa5rsager ikke gifte sig f\xc3\xb8r 7. december 1976, da de indgik \xc3\xa6gteskab p\xc3\xa5 Drottningholm Slot. Prinsesse Lilian blev omtalt som Hendes Kongelige H\xc3\xb8jhed._NEWLINE_5. januar 1997 d\xc3\xb8de prins Bertil med prinsesse Lilian ved sin side. Siden den gang fortsatte prinsesse Lilian med at repr\xc3\xa6sentere kongefamilien i forskellige sammenh\xc3\xa6nge. Hun var protektor for mange organisationer og ogs\xc3\xa5 \xc3\xa6resmedlem af en r\xc3\xa6kke klubber inden for prins Bertils interesseomr\xc3\xa5de. Lilian blev i 1992 tildelt storkorset af St. Olavs Orden._NEWLINE_Prinsesse Lilian udgav en biografi om sit liv med prins Bertil i 2000.'